Onsdag indgik Sport Nord A/S, hvor AaB A/S siden 2007 har ejet 50 procent af aktierne, en betinget aftale om salg af sine fem Sportmaster-butikker, lagersalg samt AaB Sport & Fashion. Nu er salget af de to Deres-butikker i Hjørring og Frederiskhavn også faldet på plads. Sport Nord A/S har også forhandlet med en helt tredje part, René Jørgensen, om salget af de to tøjbutikker, og det er dette salg der nu er blevet gennemført. AaB's bestyrelsesformand Per Søndergaard udtaler i  ne pressemeddelelse: - Salget af Deres-butikkerne er som forventet faldet på plads. I forbindelse med det betingede salg af vores Sportmaster-butikker fratræder den administrerende direktør i Sport Nord A/S Lars Bo Christensen for at overgå til en ny udfordring i Sportmaster-kæden. - Dermed har vi mistet en væsentlig ekspertise, hvorfor det har været naturligt også at afhænde de to Deres-butikker, så Sport Nord A/S ikke længere ejer eller driver detailbutikker, siger Per Søndergaard. AaB A/S og Lars Bo Christensen fortsætter deres fælles ejerskab af Sport Nord A/S, idet dette selskab blandt andet står bag geninvesteringen i den kommende Sportmaster-butikskæde. AaB's forventning til resultatet for 2008 er uændret.

Referat:
Forhandlinger om salget af de to Deres-butikker er nu afsluttet, og salget er gennemført.